runetrust/blame-folketinget-dk huggingface dataset:
Peter Christensen (V), 2009-04-16:
Vi er af den klare opfattelse, at hvis man begår kriminalitet - og det er sådan set, uanset om man er over eller under den kriminelle lavalder - og ikke møder en konsekvens af nogen art, er det et skred, også værdimæssigt, i et samfund, og det vil give enorme problemer både på kort og på lang sigt.
Så er der en ungdomskommission, der vil komme med et bud på, hvad man kan gøre ved det, og den er vi selvfølgelig parate til at lytte til.
Margrethe Vestager (RV), 2009-04-16:
Måske er billedet af, at det ligger stille, heller ikke præcist nok.
Måske skulle man snarere sige, at det sejler.
For det, der jo er meget karakteristisk, er, at dengang det handlede om finanskrisen, dengang det var ubehageligt, ville regeringen gerne samarbejde med den resterende del af Folketinget.
Da det kom til en økonomisk krise, fik piben sandelig en anden lyd.
Nu er det det, som regeringen hver uge kan presses til.
Det, der er interessant, er jo, hvordan hr. Peter Christensen vurderer, at det at frigive SP’en kommer til at påvirke dansk økonomi.
Derfor er mit spørgsmål til hr. Peter Christensen - vel vidende, hvilken spåmandskunst hr. Peter Christensen besidder: På hvilken måde vil SP’en påvirke dansk økonomi?
Hvad vil de penge blive brugt til, som vil styrke os i den økonomiske krise, vi er i?
Henrik Sass Larsen (S), 2009-04-16:
Tak til VU-formanden, var jeg ved at sige, men jeg mener den nye ordfører, for talen.
Jeg kan jo forstå, at kognitiv terapi er noget, der optager Venstre.
Så vidt jeg har forstået, går det ud på at få styr på sine følelser og kunne tale ud om tingene.
Jeg tænker på, om det måske ikke var noget, som regeringen i de her dage kunne bruge lidt tid på.
Med hensyn til den her åbne studiekreds, man har lavet for nylig, og hvor man engang efter sommerferien vil afslutte sine overvejelser i offentligheden om f.eks. det her med den kriminelle lavalder, kunne det måske være godt, at man brugte det redskab.
Jeg tror ikke, at man skal se grimt på den slags ting.
Men lad mig spørge ordføreren om en anden ting.
Vi har jo set forskellige prognoser for dansk økonomi.
Senest er det kommet ud, at vi står over for en kraftig negativ vækst på omkring 3 pct.
Med regeringens samlede initiativer indtil videre kan ordføreren så oplyse mig om, hvor meget det vil tage af ledigheden, og kan ordføreren oplyse mig om, hvad ordføreren mener det realistiske ledighedstal ligger på ved udgangen af 2009?
Peter Christensen (V), 2009-04-16:
Jeg vil lige skynde mig at rette en misforståelse, hvis det skulle være blevet opfattet, som om jeg ville tage det gode humør fra hr. Villy Søvndal.
Det kunne jeg aldrig finde på, og det ville jeg synes var en skam.
Det, jeg dog vil gøre opmærksom på, er, at bag hr. Villy Søvndals gode humør gemmer sig en politik, som er den gamle, den, vi altid har kendt fra Socialistisk Folkeparti, en ræverød socialistisk politik, som jo også afspejler sig i retspolitikken.
Jeg kan garantere for, at regeringen på et tidspunkt vil fremsætte et lovforslag, som vil være løsningen på, at det i dag er muligt for unge under den kriminelle lavalder at spekulere i at begå kriminalitet, fordi de ikke kan straffes.
Det, der bliver interessant - men jeg kender allerede svaret er, hvad SF vil stemme, når det lovforslag fremsættes her i salen.
SF vil stemme nej, for det er det, der er sket hver evig eneste gang.
Når den her regering har strammet op på retspolitikken, så har SF spillet stor og stærk mand, nu skulle der slås ned, og så har man stemt imod i Folketingssalen.
Det er sandheden.
Henrik Sass Larsen (S), 2009-04-16:
Men hvis man nu bruger økonomiske prognoser og tager udgangspunkt i, at der er nogle ret dystre perspektiver ude i horisonten, ville det så ikke være sundt at tage nogle initiativer nu og her?
Jeg tænker på, at det, som regeringens tal lægger op til, er, at man vil tage toppen af ledigheden med 10.000-12.000 f.eks. i forbindelse med forårspakken og måske 5.000 i forbindelse med andre initiativer.
Men selv i nogle af de mest optimistiske skøn ligger vi jo på at have en ledighed på omkring 120.000 ved udgangen af 2009.
Ville det så ikke være en klog politik, hvis man nu ved, at det ser sådan her ud, og hvis man nu ikke har andet i arsenalet, allerede nu at sætte gang i en masse initiativer frem for at tage det, som jeg tror ordføreren udtrykte det, stille og roligt?
Vi ved fra dengang, hvor der var stor ledighed, at hvis man først har mistet et job, er det utrolig svært at genskabe det.
Var det ikke en klog ting allerede nu at handle?
Peter Christensen (V), 2009-04-16:
Det lyder som sådan en DSU'er, der har en utopi om, at man kan løse alting ved et snuptag, at det er en nem udfordring, vi står over for, og at hvis man lige spiller ind med et hurtigt oplæg, siger nogle frække ting, så rammer finanskrisen ikke Danmark.
Sådan er virkeligheden bare ikke.
Vi politikere kan ikke få krisen til at gå forbi Danmark.
At sende et signal til befolkningen om, at man kan det, er useriøst.
Vi siger: Der er ikke én samlet finanspakke, der kan løse det hele, men vi skal bruge alle de værktøjer, vi har - og det har vi gjort.
Det er lige fra bankpakke til at sætte penge af til trafikforliget, så vi kan få byggeri af veje og renovering af broer i gang.
Vi har sørget for, at danskerne kan få deres SP udbetalt, vi har sat en renoveringspulje af til det private boligbyggeri på 1,5 mia. kr., vi har gjort det muligt for kommunerne at sætte mere offentligt byggeri i gang - skoler, ældreboliger og andre ting.
Vi bruger altså hele paletten, og jeg synes, det er useriøst at sende det signal, at hvis I bare stemmer på os, så mærker I ikke finanskrisen.
Henrik Sass Larsen (S), 2009-04-16:
Jeg synes næsten, der var sådan lidt erkendelse i det her med at sige: Jamen vi politikere kan ikke få krisen til at gå væk.
Nej, det kan vi ikke, men vi kan gøre noget - det er det, vi er her for - og det er det, vi en gang imellem prøver at sige til regeringen med alle de forslag, som vi lægger frem.
Frem for at vente på, at det går galt, kunne vi jo handle nu.
Regeringen har jo gang på gang på gang taget fejl det sidste halve år og er alt for sent kommet til erkendelse af, hvor galt det er.
Så vil jeg spørge: Vil ordføreren ikke erkende, at hvis man sætter gang i offentlige beskæftigelsesarbejder, hvis man sætter gang i at renovere kloakker, hvis man sætter gang i at bygge nye daginstitutioner, nye boliger, så er det 3-4 gange så effektivt som at stimulere det private forbrug og sætte gang i en forbrugsfest?
Vil ordføreren give mig ret i det?
Peter Christensen (V), 2009-04-16:
Jeg synes, at det er en mærkelig logik.
Den bygger på, at hvis vi bare tager alle danskernes penge, kan vi også bedre styre, hvor de bliver brugt henne.
Det anerkender jeg selvfølgelig at kan man, og der er måske også der en holdningsmæssig forskel, det anerkender jeg også, men vi synes jo, at det er afgørende at bruge hele paletten.
Og når vi også synes, at det er vigtigt at stimulere den private økonomi, er det jo, fordi det også er med til at skabe tryghed i de enkelte husholdninger.
Der er jo mange danskere, som har oplevet lønstigninger, og som mærker effekten af, at inflationen er lav, energipriserne er lave lige nu, men som ikke bruger flere penge, fordi de selvfølgelig er bekymret for, om finanskrisen skulle ramme dem med ledighed til følge.
Der tror vi på, at det er afgørende, at man netop også stimulerer den private økonomi, fordi, ja, noget vil kunne gå til opsparing, konsolidering - det er nu ikke altid så usundt - men andet vil også blive brugt til merforbrug og dermed sætte gang ikke kun i håndværksfagene, men i alle led i det danske samfund, detailhandelen og alle andre steder, og det er jo det, der er brug for.
Villy Søvndal (SF), 2009-04-16:
Det har været en interessant påske.
Jeg gik ude og malede en bænk, mens fuglene sang, og så hørte jeg pludselig en krigserklæring fra Venstre mod SF.
Jeg syntes egentlig, at det var lidt underligt, at Venstre ikke syntes, der var større problemer at bekæmpe i en periode, hvor krisen eksploderede.
Så sagde hr. Peter Christensen også, at fra nu af var det slut med, at politik var morsomt.
Jeg synes også, det er en alvorlig sag.
Men i øvrigt syntes jeg, at hr. Peter Christensen fuldstændig modsagde det i selve talen.
Jeg tror aldrig, at jeg i de 14 år, jeg har siddet i Folketinget, har hørt så morsom en tale som den, hr. Peter Christensen holdt.
Hr. Peter Christensen siger, at nu skal der være en fast hånd i retspolitikken.
Det er det, regeringen står for.
Ja, det kan nok være i en situation, hvor alt synligt sejler.
Den eneste konkrete udmelding, statsministeren kom med, var den om sænkning af den kriminelle lavalder.
I går nåede regeringen at komme med fire udmeldinger om det spørgsmål.
Det siger jo bare det der med, at en sag ikke kun skal kunne ses fra to sider.
Nej, det er alt for lidt i forhold til den variation, regeringen behersker.
Jeg vil bare spørge: Hvad er regeringens syn på den kriminelle lavalder?
Peter Christensen (V), 2009-04-16:
Vi kender jo ikke dybden af den økonomiske krise, som vi står midt i lige nu, men vi tager den aldeles alvorligt.
Hvor ledigheden vil ende henne, tør jeg ikke give et fast bud på.
Det er der også mange forskellige bud på, når man lytter til økonomerne, men der er ingen tvivl om, at også Danmark bliver ramt hårdt ligesom resten af verdens lande.
Derfor glæder jeg mig over, at vi har en regering, som løbende er kommet med svar på krisen, som har været parat til at bruge hele værktøjskassen og ikke lade sig ideologisk hæmme af, at der er redskaber, man ikke vil gøre brug af, men netop både bruge redskaber til at stimulere den private økonomi og redskaber til at stimulere den offentlige økonomi og sætte både privat og offentligt byggeri i gang, altså bruge hele værktøjskassen.
Jeg håber, og jeg kan også høre på regeringen, at man er parat til at fortsætte den linje, sådan at vi hele tiden kommer med de initiativer, som er passende svar på krisen.
Henrik Sass Larsen (S), 2009-04-16:
Nej, det har en effekt, men den er meget begrænset.
Det har det, altså, det har en effekt at gå ud og lave skattelettelser, men det er ikke den klogeste måde at gøre det på.
Vi kunne have fået tre til fire gange så meget ud af det, hvis man havde brugt pengene anderledes.
Vi har også sagt, at renoveringspuljen - den foreslog vi jo selv - er en god idé, men man skal bare være opmærksom på, at omfanget af renoveringspuljen gør, at det ikke er mere end 2.000 job, man får ud af det.
Derfor siger vi, at i forhold til den kæmpe udfordring, vi står over for med en kolossal negativ vækst med over 100.000 ledige, som vi måske kommer op på ved udgangen af 2009, er det utilstrækkeligt, det, man har sat i gang, og man venter for længe, og når skaden først er sket, bliver det sværere og sværere at få gang i væksten igen.
Det er det, vi bebrejder regeringen, og det er derfor, vi siger, at vi ønsker en anden økonomisk strategi end regeringen.
Johanne Schmidt-Nielsen (EL), 2009-04-16:
Jeg kan forstå, at ordføreren og regeringen er klogere end alle de mennesker, som arbejder på det her område, for der er altså ikke nogen, der har med det her område at gøre, der mener eller kan dokumentere, at det skulle skabe mindre kriminalitet blandt børn, at man straffer dem mere.
Kunne ordføreren ikke uddybe det?
Hvad er det, der skal ske med de her børn under 15 år?
Hvad er formålet med at sænke den kriminelle lavalder?
Hvad skal der ske med dem helt konkret?
Peter Christensen (V), 2009-04-16:
Det har jeg lige svaret på, men jeg vil også sige, at jeg jo anerkender, at der også er en helt generel uenighed mellem Enhedslisten og Venstre om, hvorvidt det at have en konsekvent retspolitik er afgørende for et samfund.
Jeg har jo ikke sagt, at jeg tror, at der er nogen, der bliver bedre mennesker af at få en straf, for det ved jeg ikke, men det er i hvert fald vigtigt for et samfund, at det har konsekvenser at begå overgreb mod andre, at begå kriminalitet, for ellers får vi et skred, som er fuldstændig uacceptabelt.
Vi synes, det er afgørende, at man også kommer lidt ud af den situation i dag, hvor unge under den kriminelle lavalder ved, at de med et smil på læben kan begå kriminelle handlinger, fordi der ikke sker noget ved det.
De kan grine ad pædagogerne, fordi de ved, at pædagogerne er nødt til at ringe efter politiet, uanset hvad de gør.
Det er uholdbart, og det gør, at vi også med den gruppe unge mennesker senere vil få problemer, som bare er endnu værre.
Jeg synes, det er en frisk, offensiv linje, SF har, når vi snakker om retspolitik.
Når man ved, hvor store problemer ledelsen har med at få retspolitikken igennem folketingsgruppen, og når de vil blive ved med at diskutere den kriminelle lavalder, så synes jeg, at det er offensivt.
Jeg glæder mig til, at vi her i Folketingssalen skal diskutere det konkrete lovforslag om den kriminelle lavalder, som regeringen vil fremsætte efter sommer.
Jeg glæder mig til at få debatten med SF, men jeg er helt sikker på, at det ender med, at SF stemmer nej, for det vil være helt i tråd med den retspolitik, som Socialistisk Folkeparti har haft siden 2001. Til den faglige diskussion om, at man, hvis man tager penge fra folk og politisk bestemmer, hvad de skal bruges til, så får en mere kontrolleret og målrettet effekt, vil jeg godt sige: Ja, det får man nok.
Men så kunne der jo argumenteres for at tage alle folks penge.
Derfor handler det her jo dybest set også om holdninger og politik, handler om, om vi også tror på, at det er vigtigt, at familiernes økonomi bliver tryg og konsolideres.
Ole Sohn (SF), 2009-04-16:
Spørgsmålet er jo, om en families økonomi bliver mere tryg, ved at man har friheden til at blive arbejdsløs, eller om en families økonomi bliver mere tryg, ved at man har en regering, som tager krisen alvorligt og sørger for at bruge de midler, som samfundet har, på den bedst mulige måde, nemlig den, som skaber flest muligt nye job.
Vi er jo i en situation, hvor vi ved, at landets folkeskoler trænger til renovering langt, langt ud over det, som regeringen og Dansk Folkeparti har formået at sætte i gang.
Vi ved, at daginstitutioner og ældreboliger og andre offentlige bygninger trænger til langt, langt mere renovering, vedligeholdelse og fornyelse end det, regeringen og Dansk Folkeparti satte i gang.
Spørgsmålet er, om man skal gøre det nu, hvor vi har ledige bygningshåndværkere og entreprenører, der har sat maskinerne i garagen, eller sige, som man fornemmer at regeringen ønsker, at vi lader den næste generation og vores børn om at tage hånd om den regning, og sige til bygningshåndværkerne, at de kan gå ledige imens?
Peter Christensen (V), 2009-04-16:
Jeg har forstået, at Socialistisk Folkeparti synes, det er mere trygt, at pengene er i statskassen end i borgernes lommer, og at skatten skal stige, så man kan få mere kontrol over pengene og værdierne i samfundet.
Det har jeg forstået.
Jeg tror bare, at det handler om, at vi også får noget tryghed i danskernes økonomi, for selv om ledigheden stiger, er der jo stadig væk i tusindvis af danskere, som har et solidt og godt job, som tjener gode penge, men som også er lidt bekymrede for at bruge deres penge, fordi der er den her økonomiske krise og al snakken om den økonomiske krise.
Det er der, jeg tror på, at det, at vi også får frigjort yderligere penge, vil få skabt en mere positiv spiral - for der er meget psykologi i økonomi - så man tør bruge nogle af de penge, så vi kan få sat mere produktion i gang, og så beskæftigelsen også kan stige.
Marianne Jelved (RV), 2009-04-16:
Ja tak.
Jeg tror, vi alle sammen her i salen er enige om, at vi har en finanskrise, og den har regeringen og et bredt flertal forsøgt at afbøde ved at lave bankpakker.
Regeringen har også lempet kredittiderne for erhvervslivet.
Det er én slags politik.
Så er vi også enige i, at vi har en økonomisk krise, hvor vi er i en situation, der er ulykkelig, fordi ledigheden stiger og stiger.
Her har regeringen givet skattelettelser i 2009.
Det er lang tid siden, det er besluttet.
Regeringen har ophævet anlægsrammerne i kommunerne og øget mulighederne for at investere i reparationer osv. i ejerboliger for 1½ mia. kr.
Og så kommer jeg til det, som jeg gerne vil spørge ordføreren for Venstre om.
Det bliver muligt for borgerne at hæve deres SP-opsparing.
Det er potentielt 48 mia. kr., der frigives.
Hvor meget stimulerer den frigivelse egentlig den økonomiske politik med?
Peter Christensen (V), 2009-04-16:
Det kan jeg ikke give et klart svar på, fordi det jo også afhænger af, om danskerne vil hæve deres SP-midler.
Det er frivilligt.
Hvis man vil lade dem stå, kan man gøre det.
Hvis man vil trække dem ud, kan man gøre det - oven i købet til en fornuftig beskatning.
Og så har man igen nogle flere valgmuligheder, for man kan også afgøre med sig selv, hvad man vil bruge dem på.
Jeg synes egentlig, det er besynderligt - det er så ikke til fru Marianne Jelved - at flere har bedt mig give et nøjagtigt svar på, hvad der vil ske med hver krone fra SP.
Hvor skulle jeg vide det fra?
Jeg har ingen mulighed for at give det svar
andet end ved at sige, at her er potentielt 48 mia. kr., som danskerne kan få råderet over, og hvis de har et behov, er det jo glimrende, at det kan være med til at dække det behov og skabe en tryghed.
Det tror jeg kan bidrage til, at vi får sat gang i hjulene.
Marianne Jelved (RV), 2009-04-16:
Ja tak.
Jeg noterer mig, at ordføreren ikke kan svare på spørgsmålet, og det er dog en væsentlig del af den økonomiske politik, der føres lige nu.
Men det må også være, fordi regeringen fører økonomisk politik med bind for øjnene.
Jeg går ud fra, at ordføreren er enig i - sådan hørte jeg det første svar her - at der potentielt er mulighed for at frigive 48 mia. kr., hvoraf nogle af dem selvfølgelig kommer tilbage i beskatning, men det er jo ikke engang halvdelen, der kommer tilbage i beskatning.
Det er en frigivelse af mange penge.
Hvordan hænger det sammen med statsministerens forsikring, og jeg citerer fra statsministerens tale fra i tirsdags: »Regeringen arbejder efter en vækststrategi med præcise og målrettede indgreb i stedet for hovedkulds at sprede milliarder af upræcise kroner«.
Peter Christensen (V), 2009-04-16:
Der er i forbindelse med diskussionen omkring SP-midlerne blevet svaret på en række spørgsmål, også i forhold til Folketinget her.
Jeg har ikke tallene med herop, men finansministeren har også prøvet at give et svar i forhold til de erfaringer, de har, på, hvad man kunne forvente trækket ville være.
Men jeg vil også sige, at jeg synes, det er besynderligt, hvis det politiske svar på det er ikke at gøre noget, fordi vi ikke nøjagtig ved, hvad tallet er, fordi vi ikke ved, om danskerne vil hæve dem eller ej at vi midt i den her krise ikke bruger det, der er helt oplagt, nemlig en stor sum penge, som er danskernes egen, og lader dem få friheden til at disponere over den.
Vi ved ikke, hvor meget den enkelte familie vil gøre brug af den her mulighed, men det er da ikke et argument for ikke at give dem friheden.
Line Barfod (EL), 2009-04-16:
Vi fik jo ikke noget svar før fra hr. Peter Christensen på, hvad det er, hr. Peter Christensen mener der skal ske med de børn, som han mener skal straffes fremover.
Vi sætter jo allerede i dag mange børn i fængsel, så derfor er det jo interessant at høre, om hr. Peter Christensen mener, at det er det, der nu også skal ske med børn under 15 år.
Det er jo ret væsentligt for debatten, hvad det egentlig er, man forestiller sig skal ske, for sociale tiltag kan jo ske allerede i dag.
Der sker jo en lang række tiltag.
Der er konsekvens i stort omfang i dag over for børn, der begår kriminalitet.
Men jeg kan da godt forstå, at det er lidt svært for regeringen.
Nu har man i 8 år været med til at skabe de problemer, der er, og så er det da nemmere at give børnene skylden end selv at skulle påtage sig ansvaret.
Peter Christensen (V), 2009-04-16:
Jeg synes, det er ærgerligt, at venstrefløjen ikke er blevet klogere gennem alle de år og stadig væk ikke har nogen forestilling om, at det, hvis man ikke har nogen reaktioner over for kriminalitet også begået af børn og unge, vil give kæmpestore problemer senere i vores samfund.
Det synes jeg er ærgerligt.
Jeg har også tidligere svaret, at vi ikke vil sætte børn i fængsel - jeg ved godt, at det er der nogle som synes er et glimrende billede at få tegnet; det er bare ikke sandt - men vi vil have, at det har en konsekvens, at man begår kriminalitet, også selv om man lige er en dag under den nuværende kriminelle lavalder.
Line Barfod (EL), 2009-04-16:
Spørgsmålet er: Hvad er det så, man vil gøre ved børnene, når man ikke vil sætte dem i fængsel?
Så mangler hr. Peter Christensen også at svare på, hvorfor regeringen mener, det er børnene, der skal bære skylden for den stigende kriminalitet, og at regeringen er fuldstændig ansvarsfri.
Man siger, at krisen overhovedet intet har med regeringens politik at gøre, og at det også gælder for alle de konsekvenser, der er af regeringens politik de sidste 8 år, den konsekvens, at den rå kriminalitet er blevet værre, og at vi oplever skyderier i gaderne på Nørrebro, og den konsekvens, at børn lever i fattigdom.
Vi kunne forleden dag stå her i Folketinget og høre et brev fra to piger, der lever i fattigdom, og som må gå sultne i seng.
Det er de konsekvenser, som mennesker oplever af regeringens politik, men det mener hr. Peter Christensen altså ikke er noget, regeringen overhovedet skal tage ansvar for; det er alle andres skyld, det er aldrig regeringens skyld.
Peter Christensen (V), 2009-04-16:
Jeg er ikke justitsminister, men vil anbefale justitsministeren at tage kontakt til de partier, som har ytret, at de synes, det er et problem, at der i dag bliver spekuleret i, at unge mennesker kan begå kriminalitet, hvis de er under den kriminelle lavalder.
Det er der et flertal her i Folketinget, som synes er et problem, og sammen er jeg helt sikker på, at vi også finder en løsning.
Vi vil lytte til Ungdomskommissionen og høre, hvad de har at sige.
Det er os, der beslutter politikken, men vi vil lade os inspirere.
Men det bliver ikke sammen med Enhedslisten, kan jeg høre.
Ole Sohn (SF), 2009-04-16:
Det er jo ikke lykkedes at få hr. Peter Christensens udlægning af, hvilken af de fire varianter af sænkningen af den kriminelle lavalder, der er gældende for regeringen, så det må vi nok lade ligge.
Spørgsmålet er så, om hr. Peter Christensen er enig med den forhenværende finansminister, hr. Lars Løkke Rasmussen, som for et par uger siden meddelte, at han forventede, at krisen var overstået hen over sommeren, eller om hr. Peter Christensen er enig med den nuværende statsminister, hr. Lars Løkke Rasmussen, i, at man ikke kender krisens omfang.
Det er jo sådan to forskellige udlægninger.
Til det billede ville det være interessant at få svaret på, om hr. Peter Christensen er enig med Finansministeriet i, at offentlige investeringer, som kunne være til gavn for renovering af folkeskoler, daginstitutioner og ældreboliger, giver tre til fire gange mere beskæftigelse til de ledige bygningshåndværkere, end skattelettelser gør.
Er hr. Peter Christensen enig i, at det vil være en meget mere målrettet beskæftigelsesindsats med offentlige investeringer, sådan som Finansministeriet gentagne gange gør opmærksom på, eller er skattelettelser, hvilket er som at skyde med spredehagl, det bedste?